जालौर. जिले के एफआर व डीआर प्रोजेक्ट से जुड़े जिला मुख्यालय समेत 88 से ज्यादा गांवों में पेयजल संकट गहरा सकता है। जिसके कारण लोगों को पीने के लिए नर्मदा नहर का मीठा पानी नसीब नहीं हो सकेगा। यह इसलिए होगा कि गुजरात में नर्मदा नहर की मुख्य कैनाल के मरम्मत के कारण गुजरात सरकार की ओर से 10 दिन का क्लोजर लिया गया है। जिसके कारण नर्मदा का पानी राजस्थान में बिल्कुल भी नहीं आ पाएगा। जानकारी के अनुसार नर्मदा नहर की मुख्य कैनाल की गुजरात में मरम्मत का कार्य करवाया जा रहा है। जिसके चलते वहां के अधिकारी नर्मदा नहर में पानी की आपूर्ति रोकेंगे। ऐसे में नर्मदा नहर से पेयजल के लिए जाने वाले पानी की आपूर्ति बंद हो जाएगी। इसका असर यह होगा कि भीषण गर्मी में लोगों को हलक तर करने के लिए पानी नहीं मिल पाएगा।